**Kainuun ärm-kasvusuunnitelman tiivistelmä**

Maakuntajohtaja Pentti Malinen & aluekehitysjohtaja Heimo Keränen / 10.4.2015

Kainuu haki Talvivaaran kaivosyhtiön konkurssin seurauksena äkillisen rakennemuutoksen alueeksi marraskuussa 2014. Kajaanin seutu nimettiin ärm-alueeksi vuoden 2015 loppuun*. Talvivaaran kriisin* ***välittömien ärm-toimenpiteiden jatkoksi*** *on valmisteltu* ***kasvusuunnitelma.*** *Se täsmentää Kainuun maakuntaohjelmaa ja sen toimeenpanosuunnitelmaa (TOPSU) ottamalla huomioon Talvivaaran kriisin erilaiset jatkomahdollisuudet.* Myös tulevien rakennemuutosten **ennakoiva hallinta** on ollutvalmistelun näkökulmana. Kasvusuunnitelmassa korostetaan toimenpiteitä, jotka nopeuttavat Kainuun aluetalouden toipumista Talvivaaran kriisin vaikutuksista, vahvistavat uusia kasvupolkuja sekä pidemmällä aikavälillä pienentävät Kainuun herkkyyttä äkillisille rakennemuutoksille eli parantavat alueen **resilienssiä.**

Uusien ja kasvuhakuisten yritysten lisääntyminen on välttämätön edellytys maakunnan kehittymiselle. Kainuun alueprofiilissa korostuvat vahvuuksina luonto, tila ja fyysiset resurssit sekä infrastruktuuri, jotka luovat erinomaiset puitteet aluelähtöiselle omaehtoiselle kehittämiselle, erityisesti biotaloudelle, matkailulle ja kestävälle kaivannaisalalle. Samalla se vaatii osaamispohjan (osaavan työvoiman) ja yrittäjyyden sekä työpaikkojen intensiivistä kehittämistä ja saavutettavuuden sekä vetovoimaisen Kainuu-kuvan vahvistamista. Kainuu on pienyritysvaltainen, mikä parantaa alueen resilienssiä. Suuret yritykset ovat silti maakunnalle työllisyyden ja väestökehityksen kääntämisen takia erityisen tärkeitä. Ilman vahvoja jalostusalan yrityksiä Kainuulla on riskinä muuttua resurssiperiferiaksi, jonka potentiaalia ei kyetä itse hyödyntämään.

Kainuu onnistui hoitamaan UPM:n tehtaan alasajon (2008) rakennemuutoksen hyvin. Tämä on merkki siitä, että pienen maakunnan ennakointi- ja suunnittelujärjestelmä toimivat – kehittäjätahot kykenevät reagoimaan ketterästi suuriinkin haasteisiin.

*Kainuun kasvusuunnitelmassa tavoitteena on kehittää Kainuun* ***aluetalouden rakennetta*** *niin, että vahvoja ja kehittyviä toimialoja ja klustereita on useita, yritysrakenne on monipuolinen ja koko aluetalouden uudistumiskyky on hyvä*. Kainuun kasvunäkymät ovat valtakunnallisten linjausten kanssa hyvin yhdensuuntaisia. Elinvoimainen ja uudistuva elinkeinoelämä ja sen kärkialat (matkailu ja palvelut, teknologia-alat, biotalous ja kestävä kaivannaistoiminta) on vahva kehittämisen painopiste Kainuun maakuntaohjelmassa 2014–2017.

Talvivaaran huikea nousuvaihe ja kriisivaiheessa liikevaihdon romahdus sekä ympäristönsuojelun vaatima tilanteen hallinta työllistävänä tekijänä luonnehtivat Kainuun ärm-tilannetta. Talvivaara nousi lyhyessä ajassa Kainuun suurimmaksi tuotannolliseksi yritykseksi. *Talvivaaran kaivoksen mittaluokkaa olevia vaihtoehtoisia kaivostoiminnan mahdollisuuksia Kainuussa ei ole.* Aluetaloudellisen merkityksen ja ympäristöturvallisuuden näkökulmasta **Talvivaaran kaivostoiminnan jatkuminen** on Kainuulle ehdottomasti paras vaihtoehto.

Kaivosyhtiön konkurssin ja työllistävän vaikutuksen merkittävä pitkäaikainen supistuminen vaatii määrätietoisia aluetalouden elvytystoimenpiteitä. Kaivostoiminnan jatkuminen (uudet investoinnit käynnistykseen) ovat ratkaisevasti kiinni ns. regulaatioriskien poistumisesta. Positiivinen skenaario eli Talvivaaran toiminnan jatkuminen kriisivaiheen jälkeen kohentaisi merkittävästi Kainuun työllisyyttä ja aluetaloutta. Toiminnan jatkuessa Kainuun kasvusuunnitelma painotetaan ehdotuksilla, jotka edistävät Talvivaaran tuotantoprosessia ja ympäristöturvallisuutta esim. T&K&I- ja koulutushankkeilla.

Riippumatta Talvivaaran kriisin jatkosta Kainuun kaivosalan kehittämisessä priorisoitava hanke on Sotkamo Silver AB:n kaivoksen käynnistäminen. Myös kaikkien kaivannaisalan pienten yrityshankkeiden vauhdittaminen on tarpeen. Paikallisten keinot näissä ovat hyvin rajalliset. Maakunnallinen elinkeinoyhtiö Kainuun Etu jatkaa uuden EU-ohjelmakauden varoilla Kainuun kaivannaisalan kehittämistyötä. Lisäksi yliopistokeskuksessa on käynnistetty kaivososaamisen koulutushanke.

*Kaivosalalle vaihtoehtoisia kasvupolkuja löytyy kaikilta mainituilta Kainuun vahvuusaloilta.* Biotalousselvityksen mukaanbiotalousvoi tuoda Kainuuseen jopa 4 000 työpaikkaa vuoteen 2020 mennessä. Suurelta osin Kainuun biotalous liittyy metsävarojen alhaiseen käyttö- ja jalostusasteeseen sekä kala- ja maatalouteen. Vaikuttavuuden näkökulmasta Kainuussa priorisoidaan biojalostamisen ja -osaamisen keskittymien ja teollisten symbioosien rakentamista esim. Kajaaniin tulevaan ST1-investointiin integroituna. Puuraaka-aineen teollisen käytön ja aluetaloudellisten vaikutusten lisäämiseksi uuden jalostuskapasiteetin saaminen on peruskysymys. Kainuun liitto ja Kainuun Etu ovat käynnistäneet **Kainuun biotuotetehtaan konseptien** selvityksen sekä potentiaalisten investoijien kartoituksen.

**Puurakentamiseen** liittyvillä hankkeilla on biotalouteen liittyvät vaikutukset, mutta välitöntä työllistävyyttä useille Talvivaaran alihankkijayrityksille. Puurakentamisen pilotti- tai muiksi hyödyntämiskohteiksi Kainuussa on tarjolla useita hankkeita kuten Kuhmon puukoulu, Vuokatin Itärinteiden matkailurakentaminen, tuulivoimalat, Kajaanin kerrostalot sekä puurakentamisen hyödyntäminen alueen suurimmassa rakennushankkeessa, Kainuun uudessa sairaalassa (noin 105 milj. euron investointi). Myös metsäklusterin toimivuutta tukevia liikenne- ja logistiikkahankkeita on useita, joista ajankohtaisin on Suomussalmen puuterminaali.

Kainuussa on käynnistymässä suuria **tuulivoimainvestointeja**. Mahdollisten investointien kokonaissummaksi on arvioitu lähes 700 milj. euroa. Tuulivoiman ja bioenergian hyödyntäminen Talvivaaran kaivoksen omassa energiahuollossa ovat mahdollisuuksia, joita ei ole toistaiseksi viety suunnitteluastetta pidemmälle. Näillä ratkaisuilla on mahdollista lisätä Talvivaaran aluetaloudellista vaikuttavuutta.

Kajaanissa toimii **ICT-alan osaamiskeskittymä** DIGITICE Finland -klusteri, jonka toiminta rakentuu uusien ekotehokkaiden datapalvelinkeskusten ympärille. Renforssin Rannan alue on kansainvälisesti kilpailukykyinen datapalvelinkeskusten etabloitumiskohde. Invest in Kainuu -hanke markkinoi ICT- ja muiden alojen investointimahdollisuuksia kansainvälisille sijoittajille. Kainuun FDI-toiminta on hyvin korkealle rankattu EU:n arvioinneissa ja uusien investointien odotusarvo on korkealla.

Kainuun **matkailuelinkeinon** kasvu on ollut tasaista ja maakuntaohjelmassa vuotuinen kasvutavoite on 5 %. Se merkitsee ohjelmakaudella noin 250 000 lisäyöpymistä nykyiseen noin 1 miljoonaan yöpymiseen ja noin 200 uutta työpaikkaa. Talvivaaran ympäristöongelmat eivät ole vaikuttaneet Vuokatin matkailualueen kehittymiseen, vaikka vireillä oleva purkuputki ja sen imagohaitta on juuri nyt akuutti. Vuokatin matkailualueen kehittämistä on siis perusteltua jatkaa. Toisaalta Kainuun matkailun vetovoiman lisäämiseksi ja resilienssin vahvistamiseksi on tarpeen kehittää myös muita erikokoisia ja eri profiilin omaavia matkailukeskuksia. Matkailun kansainvälistyminen edellyttää laadullisesti kansainvälisen tason matkailutuotteita sekä kansainvälistä markkinointi- ja myyntityötä. Matkailun kasvu lisää monenlaista yritystoimintaa ja yritysten liikevaihtoa sekä luo uutta työtä. Matkailuinvestointisuunnitelmia syntyy Master Plan -hankkeiden yhteydessä. Tiedossa on eri valmiusanteella olevia suunnitelmia Kainuussa n. 270 milj. euron edestä.

Maakuntaohjelman **älykkään erikoistumisen** osaamisaloille on valmisteltu kasvua tukevia T&K&I-hankkeita. Kaivannaisteollisuuteen on valmisteltu hankkeita ympäristövaikutusten hallintaan tavoitteena luoda uusia ratkaisuja ympäristövaikutusten minimoimiseen, hallintaan ja monitorointiin, sekä ei-perinteisten rikastusmenetelmien liuotusosaamiseen köyhien malmien ja jätemateriaalien hyödyntämisessä. Läpileikkaavina teemoina Kainuun älykkään erikoistumisen strategiassa on mittaustekniikan sekä peli- ja simulaattoriteknologian sovellusten kehittäminen ja hyödyntäminen valituissa painopisteissä (ICT ja tietojärjestelmät, kaivannaisala ja biotalous sekä terveys ja hyvinvointi).

Yritystoiminnan sijoittumisen yksi tärkeimmistä tekijöistä on alueen hyvä **saavutettavuus.** Pitkät etäisyydet kansainvälisille markkinoille korostavat logististen tekijöiden merkitystä Kainuun elinvoiman kehittymiselle; erityisesti matkailun kansainvälistymisen perusedellytys on alueen saavutettavuus. Kainuun saavutettavuutta ja logistista asemaa on mahdollista ja tarpeellista kehittää kaikkiin ilmansuuntiin ja eri liikennemuotoihin perustuen; toimenpiteiden kannalta elinkeinolliset liikennetarpeet ovat keskeinen priorisointiperuste. (Saavutettavuuden kannalta keskeiset liikenneinfrastruktuurihankkeet on priorisoitu Kainuun hankeluettelossa.)

Maakunnassa tarvitaan myös valtion tukea (ns. laajaa aluepolitiikkaa) strategisesti tärkeissä logistiikka- ja liikenneinfrastruktuuriratkaisuissa. Viisailla investoinneilla tuetaan aluetalouden kasvua ja työllisyyttä sekä edistetään paikallisten innovaatioiden syntyä ja läpimurtoja. Tiedossa olevien julkisten liikenneinfrastruktuuri-investointien tarve on noin 150 milj. euroa ja muiden rakennushankkeiden noin 200 milj. euroa. Saavutettavuuden ja joustavan logistiikan sekä liikenne- ja tietoliikenneinfrastruktuurin kehittäminen tukee kaikkia kasvusuunnitelmassa priorisoituja kehittämistavoitteita.